REPUBLIKA HRVATSKA, Trg Sv. Marka 2, Zagreb OIB:52634238587 zastupana po ministru prostornoga uređenja, graditeljstva i državne imovine Darku Horvatu

**GRAD ZAGREB,** Trg Stjepana Radića 1, Zagreb, OIB 61817894937, zastupan po gradonačelniku Milanu Bandiću,

**KRAPINSKO-ZAGORSKA ŽUPANIJA**, Magistratska ulica 1, Krapina, OIB: 20042466298, zastupana po županu Željku Kolaru

i

**ZAGREBAČKA ŽUPANIJA**, Ulica grada Vukovara 72/V, Zagreb, OIB: 07132269553, zastupana po županu Stjepanu Kožiću

na temelju članka 38. stavka 3. Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 102/20 – u daljnjem tekstu: Zakon o obnovi) sklapaju

**UGOVOR**

**IZMEĐU** **REPUBLIKE HRVATSKE, GRADA ZAGREBA, KRAPINSKO-ZAGORSKE ŽUPANIJE** **I ZAGREBAČKE ŽUPANIJE**

**O OSNIVANJU FONDA ZA OBNOVU GRADA ZAGREBA,**

**KRAPINSKO-ZAGORSKE ŽUPANIJE I ZAGREBAČKE ŽUPANIJE**

Članak 1.

Ovim Ugovorom o osnivanju se uređuju međusobna prava, obveze i udjeli Republike Hrvatske, Grada Zagreba, Krapinsko-zagorske županije i Zagrebačke županije (u daljnjem tekstu: osnivači), kao osnivača Fonda za obnovu Grada Zagreba, Krapinsko-zagorske županije i Zagrebačke županije (u daljnjem tekstu: Fond).

Članak 2.

Osnivači su Republika Hrvatska sa osnivačkim udjelom od 70%, Grad Zagreb s osnivačkim udjelom od 20%, Krapinsko-zagorska županija s osnivačkim udjelom od 5% i Zagrebačka županija s osnivačkim udjelom od 5%.

Osnivači na čijem se području završi obnova svih objekata sukladno Zakonu o obnovi moći će u cijelosti ili djelomično prenijeti svoje osnivačke udjele na Republiku Hrvatsku.

Prijenos osnivačkih udjela iz stavka 2. ovog članka regulirat će se posebnim sporazumom osnivača, odnosno Statutom Fonda.

Osnivačka prava u ime Republike Hrvatske ostvaruje Vlada Republike Hrvatske, u ime Grada Zagreba gradonačelnik Grada Zagreba, u ime Krapinsko-zagorske županije župan i u ime Zagrebačke županije župan na način utvrđen ovim Ugovorom i Statutom Fonda.

Članak 3.

Fond će obavljati djelatnost, poslovati i sudjelovati u pravnom prometu pod nazivom: Fond za obnovu Grada Zagreba, Krapinsko-zagorske županije i Zagrebačke županije.

Skraćeni naziv Fonda je Fond za obnovu.

Sjedište Fonda je u Zagrebu.

Privremenu poslovnu adresu Fonda u mjestu sjedišta odredit će privremeni ravnatelj.

Članak 4.

Osnivači Fonda će za osnivanje i početak rada Fonda osigurati sredstva te sudjelovati u troškovima u omjerima koji odgovaraju njihovim osnivačkim udjelima iz članka 2. st. 1. ovog ugovora.

Članak 5.

Fond se upisuje u sudski registar i upisom stječe svojstvo pravne osobe.

Članak 6.

Djelatnost Fonda je:

* obavljanje stručnih i drugih poslova pripreme, organiziranja i provedbe obnove zgrada oštećenih potresom i
* praćenje provedbe programa mjera obnove.

Pored upisane djelatnosti iz stavka 1. ovog članka Ugovora, Fond može obavljati i druge djelatnosti utvrđene Statutom koje služe za obavljanje upisane djelatnosti, ako se one u manjem opsegu ili uobičajeno obavljaju uz upisanu djelatnost.

Članak 7.

Sredstva potrebna za rad Fonda osiguravaju se:

* iz sredstava državnog proračuna Republike Hrvatske,
* iz sredstava proračuna Grada Zagreba,
* iz sredstava proračuna Krapinsko-zagorske županije,
* iz sredstava proračuna Zagrebačke županije,
* pružanjem ugovorenih usluga korisnicima,
* iz drugih izvora.

Osnivači će sudjelovati u osiguravanju sredstava za rad Fonda iz stavka 1. ovog članka u omjerima koji odgovaraju njihovim osnivačkim udjelima iz članka 2. st. 1. ovog ugovora, osim ukoliko se sporazumom osnivača naknadno ne utvrdi drugačije.

Članak 8.

Za svoje obveze Fond odgovara cijelom svojom imovinom.

Osnivači odgovaraju solidarno i neograničeno za obveze Fonda.

Osnivači donose odluke i daju suglasnost na odluke Fonda 3/4 većinom glasova prema osnivačkim udjelima.

Bez odluke osnivača Fond ne može:

* promijeniti naziv i sjedište;
* obavljati statusne promjene Fonda.

Bez suglasnosti osnivača, Fond ne može:

* odlučiti o promjeni djelatnosti Fonda;
* odlučiti o stjecanju, opterećivanju ili otuđivanju nekretnina i druge imovine čija je vrijednost veća od 10.000.000,00 kuna bez PDV-a, uz ispunjenje uvjeta propisanim Zakonom o proračunu i ostalim proračunskim propisima;
* odlučiti o dugoročnom zaduživanju i davanju jamstva za kreditno zaduživanje ukoliko iznos zaduženja prelazi iznos od 10.000.000,00 kuna bez PDV-a, uz ispunjenje uvjeta propisanim Zakonom o proračunu i ostalim proračunskim propisima;
* odlučiti o pokriću gubitka Fonda.

Članak 9.

Tijela Fonda su Upravno vijeće i ravnatelj.

Članak 10.

Fondom upravlja Upravno vijeće koje ima devet članova.

U Upravno vijeće imenuju se:

5 predstavnika Republike Hrvatske,

2 predstavnika Grada Zagreba,

1 predstavnik Krapinsko-zagorske županije,

1 predstavnik Zagrebačke županije.

Predstavnike Republike Hrvatske u Upravnom vijeću, od kojih se jedan imenuje kao predsjednik Upravnog vijeća, imenuje Vlada Republike Hrvatske u roku od petnaest dana od dana stupanja na snagu ovog ugovora.

Predstavnike Grada Zagreba u Upravnom vijeću imenuje gradonačelnik Grada Zagreba u roku od petnaest dana od dana stupanja na snagu ovog ugovora.

Predstavnika Krapinsko-zagorske županije u Upravnom vijeću imenuje župan Krapinsko-zagorske županije u roku od petnaest dana od dana stupanja na snagu ovog ugovora.

Predstavnika Zagrebačke županije u Upravnom vijeću imenuje župan Zagrebačke županije u roku od petnaest dana od dana stupanja na snagu ovog ugovora.

U slučaju prijenosa osnivačkih udjela prema čl. 2 st. 2. ovog ugovora, preostali osnivači će sporazumom odnosno statutom regulirati broj i omjer predstavnika u Upravnom vijeću.

Članak 11.

Upravno vijeće imenuje se na vrijeme od četiri godine.

Članak 12.

Upravno vijeće obavlja sljedeće poslove:

* bira i razrješava ravnatelja;
* donosi Statut uz prethodnu suglasnost Vlade Republike Hrvatske te pribavljena mišljenja ostalih osnivača Fonda;
* donosi Pravilnik o radu i Pravilnik o unutarnjem ustrojstvu i sistematizaciji;
* donosi druge opće akte;
* donosi Poslovnik o svom radu;
* predlaže osnivačima proširenje ili promjenu djelatnosti i statusne promjene;
* odlučuje o promjeni poslovne adrese unutar sjedišta Fonda;
* predlaže osnivačima druge odluke u vezi s osnivačkim pravima;
* donosi programe rada i razvoja Fonda i nadzire njihovo izvršavanje;
* utvrđuje financijski plan;
* utvrđuje polugodišnji i godišnji izvještaj o izvršenju financijskog plana za proteklo razdoblje;
* podnosi izvještaje o poslovanju Fonda;
* daje prethodnu suglasnost ravnatelju Fonda za nabavu roba, usluga i radova čija vrijednost prelazi iznos od 3.000.000,00 kuna bez PDV-a; uz ispunjenje uvjeta propisanim Zakonom o proračunu i ostalim proračunskim propisima;
* odlučuje o stjecanju, opterećivanju ili otuđivanju nekretnina i druge imovine čija vrijednost prelazi iznos od 3.000.000,00 kuna bez PDV-a, uz ispunjenje uvjeta propisanim Zakonom o proračunu i ostalim proračunskim propisima;
* odlučuje o dugoročnom zaduživanju i davanju jamstva za kreditno zaduživanje u slučajevima u kojima iznos zaduženja prelazi iznos od 3.000.000,00 kuna bez PDV-a; uz ispunjenje uvjeta propisanim Zakonom o proračunu i ostalim proračunskim propisima;
* obavlja druge poslove određene zakonom, ovim Ugovorom i Statutom Fonda.

O pitanjima iz svoje nadležnosti Upravno vijeće odlučuje većinom glasova svih članova.

Način rada Upravnog vijeća pobliže se uređuje Poslovnikom o radu Upravnog vijeća.

Članak 13.

Ravnatelj u obnašanju svoje dužnosti obavlja sljedeće poslove:

* organizira i vodi rad i poslovanje Fonda;
* predstavlja i zastupa Fond;
* poduzima sve pravne radnje u ime i za račun Fonda;
* zastupa Fond u svim postupcima pred sudovima, i ovlaštenim javnopravnim tijelima;
* odgovara za zakonitost rada Fonda;
* predlaže Upravnom vijeću godišnji plan i program rada;
* predlaže Upravnom vijeću statut, druge opće akte, kao i druge odluke o kojima Upravno vijeće odlučuje ili daje suglasnost
* predlaže Upravnom vijeću financijski plan te polugodišnji i godišnji obračun;
* odgovara za provedbu akata i odluka Upravnog vijeća;
* provodi odluke Upravnog vijeća;
* surađuje s osnivačima Fonda, tijelima državne uprave i drugim tijelima jedinicama lokalne i područne (regionalne) regionalne samouprave, pravnim osobama s javnim ovlastima, drugim javnopravnim tijelima te ostalim pravnim odnosno fizičkim osobama;
* sudjeluje u radu Upravnog vijeća bez prava odlučivanja;
* obvezuje se provoditi reviziju poslovanja i procesa, sukladno posebnim propisima,
* odlučuje o stjecanju, opterećivanju ili otuđivanju nekretnina i druge imovine čija vrijednost ne prelazi iznos od 3.000.000,00 kuna bez PDV-a;
* odlučuje o dugoročnom zaduživanju i davanju jamstva za kreditno zaduživanje ukoliko iznos zaduženja ne prelazi iznos od 3.000.000,00 kuna bez PDV-a;
* obavlja druge poslove utvrđene propisima i općim aktima Fonda.

Članak 14.

Ravnatelja Fonda, na temelju javnog natječaja, imenuje Upravno vijeće.

Ravnatelj se imenuje na vrijeme od četiri godine i ista osoba može biti ponovno imenovana za ravnatelja.

Postupak i uvjeti za imenovanje Ravnatelja propisuju se Statutom Fonda.

Članak 15.

Do izbora ravnatelja iz članka 14. ovog ugovora, privremenog ravnatelja Fonda imenuje Vlada Republike Hrvatske sukladno članku 58. stavku 5. Zakona o obnovi.

Privremeni će ravnatelj pod nadzorom osnivača:

* obaviti pripreme za početak rada Fonda;
* pribaviti potrebne dozvole za početak rada;
* podnijeti prijavu za upis Fonda u sudski registar u roku od 15 dana od dana stupanja na snagu ovoga Ugovora;
* obaviti poslove za osiguravanje potrebnog broja stručnih radnika, radnika koji obavljaju administrativno- tehničke poslove i pomoćne poslove;
* planirati organizaciju rada Fonda, odnosno pripreme za početak rada Fonda;
* zastupati i predstavljati Fond;
* odgovarati za zakonitost rada Fonda;
* sazvati konstituirajuću sjednicu Upravnog vijeća;
* obaviti druge poslove nužne za početak rada Fonda.

Članak 16.

Upravno vijeće će se konstituirati u roku od 15 dana od dana upisa Fonda u sudski registar.

Upravno vijeće je dužno u roku od 30 dana od dana konstituiranja donijeti Statut Fonda te raspisati natječaj za izbor ravnatelja Fonda.

Članak 17.

Statutom Fonda uređuju se sva značajna pitanja vezana uz organizaciju i rad Fonda, a osobito: ustrojstvo, ovlasti i način odlučivanja tijela Fonda, te druga pitanja važna za obavljanje djelatnosti i poslovanja Fonda.

Sva ostala međusobna prava i obveze osnivača koja nisu uređena ovim ugovorom, uredit će se Statutom Fonda.

Članak 18.

Ugovorne strane prihvaćaju sva prava i obveze koje proizlaze iz ovoga Ugovora te ga u znak suglasnosti vlastoručno potpisuju.

Članak 19.

Ovaj Ugovor je sastavljen u 8 (osam) istovjetnih primjerka, od kojih svaka ugovorna strana zadržava po 2 (dva) primjerka.

Članak 20.

Ovaj Ugovor stupa na snagu danom potpisa ugovornih strana.

KLASA: KLASA:

URBROJ: URBROJ:

KLASA: KLASA:

URBROJ: URBROJ:

Zagreb,

ZA REPUBLIKU HRVATSKU

 ministar prostornoga uređenja, graditeljstva i državne imovine

Darko Horvat

ZA GRAD ZAGREB

gradonačelnik Grada Zagreba

Milan Bandić

ZA KRAPINSKO-ZAGORSKU ŽUPANIJU

župan Krapinsko-zagorske županije

Željko Kolar

ZA ZAGREBAČKU ŽUPANIJU

župan Zagrebačke županije

Stjepan Kožić